### Beslutningstema

I denne sag skal besluttes, om Tønder Kommune skal udbyde en grund til salg i offentligt udbud, under hvilke vilkår og til hvilken mindstepris.

### Sagsfremstilling

Tønder Kommune har 29. september 2022 købt en ejendom, beliggende [adresse] 17 i [adresse] på tvangsauktion med henblik på nedrivning. Købesummen var 65.351 kr. inkl. alle handels- og auktionsudgifter. Bygningerne er nedrevet, og grunden ryddet i 2023 finansieret af nedrivningspuljen.

Kommunen har ikke købt grunden til et bestemt formål. Det var kun for at nedrive bygningerne og få den ryddet, da grunden og bygningen var til stor gene for naboer og forbipasserende. Bygningen fremstod ubeboelig og faldefærdig med fare for nedstyrtning af bygningsdele ud mod offentlig vej og fortov. På grunden var der oplag overalt, blandt andet gamle bilvrag og andet affald.

Grunden er 932 m² - en lidt aflang, smal grund. Den ligger i landzone, så opførelse af nyt byggeri vil kræve en landzonetilladelse.

Den er ikke omfattet af en lokalplan. I kommuneplanramme 553.21.1 er den udlagt til boligformål, kontor- og serviceerhverv, butikker samt offentlige formål.

Ved nedrivning af bygningerne blev besluttet at bibeholde fjernvarmestikket, så en ny køber ikke skal betale tilslutningsbidrag (ca. 35.000 kr.). Rejsby Kraftvarmeværk sender hver måned en regning på 596 kr. i fast bidrag for stikledningen. Dette svarer til en årlig udgift på 7.152 kr. inkl. moms. Hvis fjernvarmestikket skal nedlægges, oplyser formanden for kraftvarmeanlægget, at det kan løbe op i omkring 75.000 kr. En ny køber skal overtage denne forpligtigelse.

Ifølge udbudsbekendtgørelsen skal grunden sælges i offentligt udbud til markedsprisen. Det vurderes, at det vil blive svært at sælge den aflange grund til opførelse af nybyggeri i en lille landsby som [adresse]. Det foreslås derfor, at grunden udbydes til salg uden en mindstepris. Det betyder, at hvis der indkommer et bud, skal Kommunalbestyrelsen efterfølgende vurdere, om det er markedsprisen og beslutte, om buddet kan accepteres.

### Lovgrundlag

Udbudsbekendtgørelsen, Planloven, Den Kommunale Styrelseslov §68, stk. 1 og Kommunalfuldmagtsreglerne.

### Direktionen indstiller,

|  |  |
| --- | --- |
| at | Kogsvej 17 udbydes offentligt til salg uden en mindstepris, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. august 2023, pkt. 24:

Indstillingen anbefales.

Joakim Bertelsen og Ragner Simonsen deltog ikke i mødet.

### Beslutning

Indstillingen godkendt.